ওয়েব ডেস্ক: ২০ ঘণ্টার তল্লাশিতে উদ্ধার হল সাঁতারু কাজল দত্তর দেহ। ভোর সাড়ে ৩টে নাগাদ কলেজ স্কোয়্যার সুইমিং পুল থেকে দেহ উদ্ধার করেন বিপর্যয় মোকাবিলা বাহিনীর কর্মীরা। সুইমিং পুলে তৈরি হওয়া নতুন প্ল্যাটফর্মের নীচে একটি হাত দেখতে পান তাঁরা। প্ল্যাটফর্মের নীচে পৌছে উদ্ধারকারীরা দেখেন, সেখানেই আটকে রয়েছে জাতীয় স্তরের সাঁতারু কাজল দত্তর দেহ। তাঁর পিঠে একাধিক আঘাতের চিহ্ন মিলেছে। ময়না তদন্তে পাঠানো হয়েছে দেহ। গতকাল সকাল সাতটা নাগাদ কলেজ স্কোয়্যার সুইমিং পুলে নামেন কাজল দত্ত। তারপর থেকেই নিখোঁজ হয়ে যান তিনি। ২৪ ঘণ্টায় প্রথম দেখানো হয় সেই খবর। দুঘণ্টার মাথায় শুরু হয় উদ্ধারকাজ। দিনভর ডুবুরি নামিয়ে তল্লাশি চলে। শেষে ভোররাতে উদ্ধার হয় দেহ।